Valde amicabili et sincera in Domino salutacione premissa. Ernst van Dotzen. Iuwe erbaricheyt sal weten, dat wy iuwen bref wol vornomen hebben, dar gy vns inne to screuen hadden, dat wy iuw iuwen knecht ane gheslaghen hebben. Alse gy mid vns in guder handelinge vnde vrentschop seten, des scole gy weten vor de warheyt, dat wy des vnschuldich sin; vnde dat iuwer beschedenheyt witlik si de sake vm iuwes knechtes weghen, so scriue wy iuw de to: dat schach dat en vrowe ghesad was in vnses stades boden hus vmme eren brøke; de wolde iuwe werkmester vt hebben one yemandes dank, vnde quam vor des stades boden hus vnde begunde de døren to støtende mid wold vnde mid welde, also dat des stades bode vte deme hus nicht en mochte, sunder do he des stades wachte schicken scolde vnde vte deme husquam, do verdeghede en de werkmester an in des stades werue; des werde sik des stades bode vnde wundede ene, dar he van starf in rechter notwere alse dat ghetughet is. Aldus is de sake ghevallen bouen al. Were dat iuwer denre yenich here queme, deme gy des belouen wolden, deme wolde wy dat wol witlik vnde konlik maken, dat wy sines dotslaghes vnschuldich sin, vnde dar redeliken mede varen is na vnseme rechte van deme anbeghinne wente to deme ende. Hir vmme bidde wy iuw vrentliken, dat gy mid vns in alsodaner vrentscop vnde leue vort blyuen alse gy wente her to ghewesen hebben. Des ghelik wille wy gherne wedder don. Valete in filio virginis gloriose. Scriptum feria secunda post diem conuersionis beati Pauli, nostro sub secreto. Consules Reualienses.